AlexejDobrolubov/national_council_slovak_2010 huggingface dataset:
14. schôdza NR SR - 4.deň - A. dopoludnia
Dátum: 2017-03-24
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

14. Ďakujem pekne, pán kolega, za váš relatívne korektný príhovor a musím potvrdiť, že určite tam je istá motivácia útočiť aj na symboly kapitalizmu, na tie obchodné domy, aj keď nemyslím si, že práve toto je symbol toho kapitalizmu, o ktorom hovorili liberáli ešte v 19. storočí, kde ešte takéto obchodné reťazce, domy a obrovské korporácie neexistovali. Vtedy sa hovorilo o tej voľnej súťaži, tých relatívne rovných podnikateľoch, čo bol celkom pekný obrázok, lebo išlo naozaj o súťaž. Ale akonáhle máte do tej súťaže narvané obchodné koncerny, obchodné mamuty, obchodné korporácie, tak v tej chvíli áno, tá súťaž sama o sebe trpí, lebo ten malý živnostník, o ktorom by sme mali hovoriť, o tom malom podnikateľovi, trpí v takejto konkurencii, keď na sídlisku, kde máte malé večierky, sa postaví jeden obrovský mamut, no tak áno, môže to obmedziť práve tých živnostníkov a práve tých malých podnikateľov, ktorí tam majú tie večierky. Čiže ja si myslím, že ako správny liberál by ste mali stáť na strane skôr týchto malých podnikateľov a nie tu teraz obhajovať tieto koncerny, ktoré zneužívajú svoju obrovskú ekonomickú moc. A vy stále zužujete pojem moci iba na politickú moc, ale, preboha, tu je aj obrovská ekonomická moc. Keď je raz niekto v postavení, že má ekonomickú silu, tak môže veľmi ľahko vykorisťovať - a o tom to je - tých ľudí, ktorí nemajú tú ekonomickú silu a sú životnými okolnosťami donútení naozaj chodiť aj pracovať cez sviatky a podobne. Vy tomu hovoríte, že predavačka má slobodu, keď je naozaj sociálnymi podmienkami donútená k tomu, aby zobrala čokoľvek, lebo sa bojí, že ju vyhodia? Viete, skúste trošku empaticky sa zamýšľať aj nad tými zamestnancami, keď stále hovoríte o tej slobode. Viete, keby naozaj toto bol symbol neslobody, že chceme počas sviatkov zakázať maloobchodný predaj, tak Rakúsko je dneska podľa vás totalitný štát, keď je tam zakázané aj v nedeľu, aby boli obchody otvorené? A Somálsko je potom vrcholom slobody, lebo v Somálsku štát nefunguje? Toto je to, čo si snažíte si predstaviť? Viete, mám pocit, že tie vaše ódy na trh nemajú nič spoločné nielen so zdravým rozumom, ale ani s liberalizmom ako takým. Ďakujem.
14. schôdza NR SR - 4.deň - A. dopoludnia
Dátum: 2017-03-24
Poslanec: Blaha, Ľuboš (SMER - SD)
Druh vystúpenia: Vystúpenie v rozprave

4. Ďakujem pekne. Mením miesta, aby som sa mohol vyjadriť aj vo faktických aj v rozprave, aby som získal čas, keďže je dneska čas vzácny. Čiže z tohto hľadiska alebo z tohto miesta by som, vážené panie poslankyne, vážení páni poslanci, chcel už naozaj nehovoriť o tom, čo sme riešili počas minulej schôdze, počas prvého čítania a teda o filozofii zákona. Naozaj som veľmi rád a to jediné, čo chcem povedať, že sme našli zhodu naprieč politickým spektrom či už medzi socialistami, konzervatívcami a verím tomu, že aj časťou liberálov o tom, že tento návrh je správny, pretože reguluje podnikanie v tých oblastiach, kde by mohlo ubližovať pracujúcim ľuďom a o to ide predovšetkým, aby sme pomáhali zamestnancom, aby nikto nemohol nútiť predavačky ísť počas sviatkov drieť za kasu. Toto je veľmi dôležité a ja by som rád predložil aj pozmeňujúci návrh, ktorý na konci prečítam a ktorý by som teraz rád odôvodnil, avizoval som to už v prvom čítaní, že s takýmto niečím prídeme. Aj v snahe vyjsť v ústrety zamestnávateľom sme sa snažili ten náš pôvodný návrh navrhovateľov nejakým spôsobom zmierniť a preto sme tam dali výnimku pre Veľkonočný pondelok, že by platil zákaz maloobchodného predaja iba dopoludnia, resp. do 14.00 hodiny, ale prišla potom požiadavka veľmi striktná od odborového zväzu, dostali ste ten list všetci poslanci, ja som sa, samozrejme, stotožňoval s argumentáciou odborárov, pretože o ich záujmy mi ide predovšetkým, ale aj požiadavka zamestnávateľov potom prišla, že by bolo naozaj aj z logistického dôvodu, z logistických dôvodov veľmi komplikované zabezpečovať predaj po 14.00 hodine počas Veľkonočného pondelka. Čiže nakoniec predkladatelia po dohode, a to je veľmi dôležité, dohode celej tripartity, to znamená, že aj zamestnancov aj zamestnávateľov, dospeli ku kompromisu, ktorý je vyhovujúci, myslím si, že pre všetkých, ktorí chápu filozofiu tohto zákona. Ja sa teda nebudem venovať hĺbke, do hĺbky mojim dôvodom, pre ktoré podporujem tento zákon a iba prednesiem na konci pozmeňovací návrh. Len mi dovoľte ešte raz oceniť, že sa na tomto návrhu zákona dokázali zhodnúť všetci veriaci. Tí, ktorí veria v Boha, aj tí, ako ja, ktorí veria v socializmus. Takže teraz mi dovoľte predložiť návrh, pozmeňujúci. Pozmeňujúci návrh poslancov Národnej rady Slovenskej republiky Ľuboša Blahu, Jána Podmanického, Mariána Kéryho a Vladimíra Matejičku k návrhu skupiny poslancov, ktorým sa mení zákon č. 311/2001 Z. z. Zákonník práce v znení neskorších predpisov (tlač 367). Návrh skupiny poslancov sa mení takto: V čl. I v § 94 ods. 5 sa vypúšťajú slová "do 14.00 hodiny". Ďakujem.
14. schôdza NR SR - 4.deň - A. dopoludnia
Dátum: 2017-03-24
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

2. Ďakujem pekne. Dovoľte, aby som reagoval na vystúpenie, včerajšie, pani poslankyne Kiššovej, ktorá sa hodnotovo vyhraňovala voči filozofii nášho návrhu s tým, že by som očakával, že takéto niečo prednesie skôr v prvom čítaní, lebo druhé čítanie nie je o tomto. Ale keď sa už venovala politickej filozofii a najmä kategórii sloboda, tak by som ju chcel upozorniť, že vždy sa treba pýtať, koho slobodu zastupujeme. A ona sa vo svojom príhovore veľmi angažovane dotkla slobody podnikateľov, ešte angažovanejšie slobody spotrebiteľov, keď hovorila o tom, že teda možno nejaká slečinka si chce práve počas sviatkov ísť kúpiť topánočky, ale vôbec sa nedotkla slobody zamestnancov. A to je naozaj niečo škandalózne, pretože o tú nám ide. Nám predsa ide slobodu, slobodu tých najzraniteľnejších, slobodu predavačiek a predavačov. Čiže zužovať kategóriu slobody na slobodu podnikania je niečo, čo nieže socialisti alebo konzervatívci, ale aj samotní liberáli opustili už v 19. storočí. Žiaľ, slovenskí liberáli na to stále neprišli ešte ani v 21. storočí, čo je veľmi smutné. Keď hovorila pani poslankyňa Kiššová o tom, že sloboda jedného končí tam, kde začína sloboda druhého, áno, to je slávny výrok alebo to je za Johna Stuarta Milla z polovice 19. storočia, ale toto je učebnicový príklad, kedy sloboda podnikateľa alebo sloboda spotrebiteľa zasahuje do slobody zamestnanca, ktorý je nútený pracovať aj počas sviatkov, pokiaľ chce mať spotrebiteľ slobodu nakupovať. Čiže z tohto hľadiska je nevyhnutná regulácia a nie, nesúhlasím s pani poslankyňou, že trh vyrieši všetko. Keby sme všetko nechali na trh, tak by tu kľudne existovala ešte aj detská práca, existoval tu obchod s bielym mäsom a aj predaj tvrdých drog. Čiže z tohto hľadiska si myslím, že regulácia je nevyhnutná, aby sme chránili práve slobodu tých najslabších. Ďakujem.
12. schôdza NR SR - 4.deň - A. dopoludnia
Dátum: 2017-02-03
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

148. Ďakujem pekne. Pán kolega Dostál, ja s vami súhlasím, že je to krok k socializmu, krôčik, takýto malilinký krôčik. Ale áno, čo je malý krôčik pre mňa, to je veľký krok pre neoliberálov. Ale ja netuším, prečo by socializmus nemohol byť inšpiráciou v tom - že dáva ľuďom bývanie, školstvo, zdravotníctvo, prácu? V tom môže byť inšpiráciou. Nemôže byť inšpiráciou v tom, že potláča ľudské práva, pluralizmus, demokraciu. Ale, preboha, socializmu v tom zmysle ekonomickom, v tom zmysle, že dáva ľuďom potreby a napĺňa ich potreby, je aj vo Švédsku, je v Nórsku. A prečo by to nemalo byť, preboha, našou inšpiráciou? To musí byť našou inšpiráciou, napĺňať ľuďom potreby. To len sociopati môžu tvrdiť, že toto nemáme robiť. To je naša úloha demokratov, naša úloha štátu. Keď hovoríte, že biznis, biznis nie je niečo zlé. Ale nikto netvrdí, že biznis je automaticky niečo zlé. Zlý je ten biznis, ktorý kolonizuje všetky spoločenské hodnoty. Trh nemôže stáť nad demokraciou, trh nemôže stáť nad rodinou, trh nemôže stáť nad sociálnymi právami, trh nemôže stáť nad všetkým. Toto je pointa, ktorú vy neoliberáli neviete pochopiť. Vaša vízia je svet cudzincov, svet, kde sú čistí atomizovaní individualisti, ktorí myslia iba na seba, veľmi nerovný svet, v ktorom v konečnom dôsledku už vyhrávajú tí najbohatší, tie korporácie. A tie potom diktujú všetkým, čo majú robiť. A, áno, ja súhlasím s tým, čo hovoríte, my máme nieže právo, ale povinnosť diktovať týmto korporáciám a týmto bohatým ľuďom, ako sa majú správať na Slovensku, aby nevykorisťovali našich ľudí. Toto je naša povinnosť. Povinnosť, ktorú vnímajú podľa mňa nielen socialisti a konzervatívci, ale každý normálny človek. Ešte verím tomu, že aj pán Pčolinský, ktorý tak nemá rád všetky tieto ideologické označenia. Všetci okrem fanatických neoliberálov. A, viete, keď sa oháňate slobodou - koho slobodou? Ja bojujem za slobodu tých predavačiek, za slobodu tých jednoduchých a nižšie zarábajúcich ľudí, tých slabých. To je sloboda, ktorá mňa zaujíma. To, že vy kopete za slobodu tých najsilnejších, to je váš problém. Ďakujem.
12. schôdza NR SR - 4.deň - A. dopoludnia
Dátum: 2017-02-03
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

142. Ďakujem pekne, pán Dostál. Mne to ľúto nie je, ja som si popravde ani nevšimol, že už mi dochádza čas, vidíte, stačí to a je to absolútne prirodzené a netreba o tom špekulovať. Pán kolega Pčolinský, vy máte úžasnú schopnosť akúkoľvek dostať tému do tej najprimitívnejšej krčmovej roviny. Ja som nemal vôbec v úmysle nejakým spôsobom sa vás dotýkať. To, že ste jednoduchší človek a že sa vám nepáčia trošku argumentačne silnejšie tézy, ale z vlastnej banálnosti, prosím vás, nerobte cnosť. To je také strašne trápne. Tak trošku sa tvárte aspoň, že ste intelektuálne zdatnejší, keď už teda s tým máte problém. Čo sa týka paní kolegýň, ja ďakujem pekne za podporu a, samozrejme, všetky sociálne návrhy na ochranu žien podporujem. A jediný rozdiel je v tom, a to naznačovala aj pani kolegyňa Verešová, no, na jednej strane máte opozíciu, ktorá môže prísť s akýmikoľvek krásnymi, vznešenými návrhmi, na druhej strane máte vládu, ktorá to musí, samozrejme, pretaviť do praxe, baviť sa s ďalšími záujmovými skupinami, snažiť sa nájsť zhodu naprieč politickým spektrom aj naprieč spoločenským spektrom atď. A toto sú dve veci. To je iba rozdiel ani nie cieľov, ale iba nástrojov, aké máme. Ja v rovine cieľov som obhajcom demokratického socializmu, dobre to o mne viete, to znamená maximálna ochrana žien, maximálna ochrana pracujúcich, čo najviac rovnosti v spoločnosti a čo najmenej toho trhového, predátorského princípu, ale nie je to také jednoduché, ako si myslíte, hlavne nie, keď sme v takom globálnom nastavení, v akom sme. Čiže v tom sa neprieme. Pokiaľ prídu sociálne návrhy, s radosťou ich podporím, pokiaľ budú zrealizovateľné a pokiaľ nájdeme podporu naprieč politickým spektrom. Ale ja som strašne rád, že tu máme zrazu toľkých ľavičiarov a socialistov aj v radoch opozície, pokiaľ to takto bude pokračovať, tak sa naozaj teším na revolúciu. Ďakujem pekne. (Smiech v sále.)
12. schôdza NR SR - 4.deň - A. dopoludnia
Dátum: 2017-02-03
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

106. Ďakujem pekne, pani kolegyňa, za podporu nášho zákona, aj keď na jednej strane súhlasím, že sa môžme baviť aj o nedeliach, lebo ide o ochranu pracujúcich ľudí a to je pre každého ľavičiara a socialistu najvážnejšia téma, a som rád, že sa vieme zhodnúť aj s kresťanskou konzervatívnou pravicou v tejto téme. Na druhej strane ma trošku zaráža ten prístup, lebo začali ste veľmi pekne, hej, rodina, ochrana rodiny, ochrana pracujúcich, ochrana základných hodnôt, ale potom ste zrazu prišli do toho, že, no dobre, ale poďme tie základné hodnoty vykupovať. Ak priplatíme ako zamestnávatelia, ako biznismeni tomu zamestnancovi, tak potom by už robiť mohol teoreticky. Čiže môžme takéto niečo preniesť aj na Vianoce, povedzme? Že keby priplatili 100 %, tak by aj na Vianoce mohli robiť ľudia a nútiť tie predavačky? Alebo povedzme, poďme sa teraz baviť o iných regulatívoch Zákonníka práce. Osemhodinový pracovný čas. Čo tak ho zrušiť a poďme hneď k príplatkom. Alebo detskú prácu. Možnože keby sme nejakým deťom dali nejakých 100, 200 %, tak by išli robiť. Viete, toto je zlý princíp. Pokiaľ chceme naozaj brať vážne niektoré hodnoty, ja verím tomu, že chcete, tak by sme ich nemali podmieňovať biznisom, trhovými princípmi a peniazmi. Peniaze, pani kolegyňa, nemôžu stáť nad rodinou. Tomu hádam veríme všetci, že? Ďakujem.
7. schôdza NR SR - 1.deň - B. popoludní
Dátum: 2016-06-30
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

143. Tak, prepáčte, ale toto je niečo neuveriteľné, že takýto prejav bez jediného argumentu, bez jediného politického niečoho, proste toto bolo čisté osočovanie nejakej nedospelej osoby v škôlke, ktorá potrebovala naložiť svojmu spolužiakovi Robovi, lebo jej niečo zlé spravil. Toto bolo tak strašne patetické a trápne, pani kolegyňa. Vy ste podpredsedníčka Národnej rady? Toto sa nehanbíte, za tento výkon? Jediný argument, nič, len nadávať na iného človeka, len si na ňom proste zgustnúť, kopať doňho, že, viete, čo naňho hovoria iní ľudia? Viete, čo na vás hovoria naši voliči SMER-u? Že ste mali podvodníka za asistenta. A viete prečo to hovoria? Lebo ste mali. Viete, čo hovoria naši voliči SMER-u? Hovoria, že napriek tomu, že ste bola štátna tajomníčka ministerstva práce a dneska ste podpredsedníčka Národnej rady, nemáte na to adekvátne vzdelanie. Vy nemáte žiadne adekvátne vzdelanie! To hovoria naši voliči o vás. Pretože ho nemáte! (Potlesk.) A potom takto vyzerajú aj tie prejavy! Bez akéhokoľvek základu, bez ničoho! Nedospelé, detinské! Bahno, absolútne bahno! Viete, keď hovoríte o tom, že pán Kaliňák sem, pán Kaliňák tam, prečo sa nepozriete na vlastných kolegov? Prečo toto nerozprávate Sulíkovi, ktorý sa stretával - s kým? S Kočnerom. Prečo toto nehovoríte Galkovi, ktorý odpočúval vlastnú sekretárku? To sa vám páčilo? Prečo nepoviete Galkovi, že by sa nemal vyjadrovať od premiérky, v ktorej ste bola i vy členkou vlády, že nie je dobrá osoba? Prečo nepoviete a nevysvetlíte vášmu kolegovi, bývalému kolegovi Miškovovi, že pán Galko nie je psychicky narušený? Asi tušíte, že je! (Smiech a potlesk v sále.) Pani kolegyňa, mali by ste mať rovnaký meter na všetkých. Tak na Sulíka, tak na Galka a hlavne - na seba! Ďakujem. (Potlesk.)
7. schôdza NR SR - 1.deň - B. popoludní
Dátum: 2016-06-30
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

125. Pani kolegyňa, opäť žiadne argumenty, iba emócie, iba nadávky a je veľmi smutné, kam až klesla slovenská opozícia. Viete, keď hovoríte o predsedníctve Slovenskej republiky v Rade Európskej únii a keď hovoríte, že politickú situáciu na Slovensku pozorne sledujú a vyhodnocujú diplomati z celej Európy, no oni už vás vyhodnotili. Tak vyhodnotili už SaS-ku, tak vyhodnotili OĽANO. Veľmi dobre vieme, akú má povesť Richard Sulík v Európe, váš šéf. Veľmi dobre vieme, čo si myslia o partii OĽANO. Títo ľudia vás neberú vážne, lebo vy sa vážne brať nedáte. Jednoducho takéto niečo, čo robíte vy, že keď pred predsedníctvom odvolávate ministra vnútra, ktorý je našou hlavnou vlajkovou loďou v Európe v boji proti kvótam, tak to je niečo neuveriteľné. To je niečo neuveriteľné! (Reakcie z pléna. Prerušenie vystúpenia predsedajúcim.) Bugár, Béla, podpredseda NR SR 126. Páni poslanci. Blaha, Ľuboš, poslanec NR SR 127. Vy mu podkopávate nohy a tým podkopávate nohy celému Slovensku, pretože je v záujme Slovenskej republiky, aby sme v Európe vyhrali boj proti kvótam. Robert Kaliňák bojuje už niekoľko mesiacov tento boj aj za nás a vy ho podrážate. To je práve to, čo robíte. Zneužívať tému slovenského predsedníctva na takéto trápne politikárčenie, to dokáže naozaj urobiť iba taká opozícia, aká je na Slovensku, a možno maximálne, presne ako vravíte, pani kolegyňa, v nejakých banánových republikách. Lebo vy ste banánovou opozíciou. A ja vám poviem príklad z Holandska. Wilders, čo je krajný pravičiar, extrémista, sa dohodol s vládou Holandska, že nebude vyťahovať žiadne kauzy, žiadne škandály a žiadne takéto podobné politikárčenie v čase holandského predsedníctva. Extrémista to dokázal! Extrémista! A nič také nerobil, lebo vedel, že by poškodil dobré meno Holandska. Vy, vám nevadí vôbec, že poškodzujete dobré meno Slovenska. Vy spravíte čokoľvek, aby ste sa zviditeľnili. Vy ste horší než extrémisti! To ste. Ďakujem. (Potlesk.)
7. schôdza NR SR - 1.deň - B. popoludní
Dátum: 2016-06-30
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

74. Pán kolega Rajtár, hovorí sa, že opakovaný vtip už nie je vtipom, a vy ste naozaj nepovedali prakticky nič iné ako to, čo tu už odznelo pred dvoma týždňami. Načo je toto dobré, mi povedzte? Už to dokonca nebaví počúvať ani vašich kolegov z opozície. Kolegovia z opozície, kde ste? Kde ste? Kde je Lipšic, kde je Matovič? Kde sú? Ako je možné, že vy ste zvolali schôdzu a vy tu nie ste ochotní sedieť a počúvať... (Reakcie z pléna. Prerušenie vystúpenia predsedajúcim.) Glváč, Martin, podpredseda NR SR 75. Páni poslanci, poprosím o kľud v sále. Blaha, Ľuboš, poslanec NR SR 76. ... prvý príhovor vášho kolegu Rajtára. Ako je toto možné? Kde ste? Sedia tu akurát tak kotlebovci a sedí tu zopár vás z OĽANO, traja, štyria? Zo SaS piati, šiesti? Je toto vôbec možné? Pozrite sa na SMER! SMER tu sedí. (Reakcia z pléna.) Glváč, Martin, podpredseda NR SR 77. Pani poslankyňa! Blaha, Ľuboš, poslanec NR SR 78. Ako je toto možné, pani kolegyňa? Ste absolútne demoralizovaní, absolútne demoralizovaní a toto je jasný dôkaz. Nie ste schopní ani sedieť a počúvať vlastného kolegu. Vlastného kolegu, ktorý rozpráva iba tie isté veci, ako je napríklad kauza vratiek z roku 2011. Opäť to potvrdil. Z čias vašej vlády, on vlastne obviňuje vládu Ivety Radičovej! Takisto ako minule obviňoval Sulíka za styky s Kočnerom. Tento pán kolega, mali by ste si naňho možno dávať pozor, ide po vás viac než po nás, lebo je úplne očividné, že ide o vaše kauzy. Ide o vaše kauzy. (Potlesk.) Pán kolega Rajtár, jedna jediná vec sa zmenila za tie dva týždne, jedna jediná, že váš asistent spáchal trestný čin. To je jediná vec, ktorá sa zmenila. A viete, čo mňa desí? Že on tento trestný čin, neverí nikto na Slovensku, že páchal z vlastnej vôle. Každý vie, že tam muselo byť prepojenie s vašou osobou. Toto vie každý. Prosím vás, priznajte sa, nebuďte zbabelec, lebo je podlé zneužívať vlastného asistenta na takúto špinavú robotu. On pôjde sedieť za to, aby ste mali vy päť minút slávy! S týmto chcete žiť?! Pán kolega, ruku na srdce, vedeli ste o tom, že ide páchať trestný čin alebo nie? Povedzte nám. Ďakujem. (Potlesk.)
7. schôdza NR SR - 1.deň - B. popoludní
Dátum: 2016-06-30
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

56. Ďakujem pekne. Páni kolegovia a pani kolegyne, zajtra, zajtra začína predsedníctvo Slovenska v Rade Európskej únie. Zajtra budeme na čele Európy. Žiadna opozícia ani v Mozambiku by si nedovolila takto škodiť dobrému menu vlastnej krajiny. Naozaj. Ubližujete Slovenskej republike touto schôdzou a robíte to kvôli štyri roky starej kauze. Keby sa niečo stalo predvčerom, poviem si, v poriadku. Nemôžeme kvôli kauzám teraz, kvôli predsedníctvu teraz ignorovať nejaké kauzy. Štyri roky starú kauzu. Štyri roky! A teraz, keď tu niektorí kolegovia vyzývali, že majme rovnaký meter. No tak sa zamyslime. Iveta Radičová, ako spomínal aj pán premiér, Iveta Radičová a kauza jej poradcu. Iveta Radičová dala dotáciu daňovému podvodníkovi. Dotáciu! Ona s ním nerobila obchod. Lebo to je dôvod, prečo tu dneska sme. Že Kaliňák robil obchod s človekom, o ktorom síce ešte nevedel, ale neskôr sa ukázalo, že je podozrivý z daňových podvodov. Ona dala dotáciu už usvedčenému daňovému podvodníkovi! Ako to je možné, pán Lipšic, že ste ju neodvolávali?! Nie, vy ste jej tlieskali ako minister jej vlády. Ako je to možné? To isté ďalší prípad. Sulík. Sulík si vypisoval chrumkavučké esemesky s Kočnerom, ktorý je podozrivý z daňových podvodov. Opäť daňový podvodník, opäť kontakt. Ako to, že ste Sulíka neodvolávali?! Ako to? (Reakcia z pléna.) Boli ste spolu s ním v jednej koalícii, so Sulíkom. Ako je toto možné, že mu tolerujete, že je naďalej na čele SaS, ako je to možné, kolegovia zo SaS-ky, s Kočnerom stretávali sa naozaj ako takí zaľúbenci. Ako je toto možné? Ďalej Matovič, tam dokonca ani nie je to, že by on niekomu dával, nejakému daňovému podvodníkovi, peniaze, on sám je daňový podvodník. On sám! Ako to, že je na čele... (Potlesk.) Ako to, že je na čele opozičnej strany? Títo páni nám idú dneska niečo hovoriť?! Sulík, Lipšic, Matovič? Títo? Galko, ktorý odpočúval vlastnú sekretárku?! Toto je naozaj trápne, páni kolegovia, hanba vám! (Potlesk.)
5. schôdza NR SR - 1.deň - A. dopoludnia
Dátum: 2016-06-07
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

94. Ďakujem pekne. Viete, ak niekomu bola odpustená pokuta, samozrejme, ide o niečo zlé, nesprávne, arogantné a treba to odsúdiť. Len tu vám chýba trošku výrokovej logiky, pán kolega Lipšic. Keď poviete, ak jeden vyšetrovateľ pochybil, z toho nevyplýva logicky, že všetci vyšetrovatelia sú automaticky súčasťou organizovaného zločinu a robia obrovské, miliónové podvody. Vy z tých stopäťdesiat euro neviete vyvodiť ťažký zločin, to už je demagógia. Minule nejaká predavačka v potravinách hovorila, že ukecala policajta, aby jej nedal pokutu, lebo prekročila rýchlosť. A čo to bola teraz hlava nejakej hydry mafiánskej? Hlava organizovaného zločinu? Nie, ukecala. Stane sa. Pochybenie sa stane, ale z toho neviete vyvodzovať takéto logické uzávery. V tom je váš problém, že vy žijete v niečom, čomu sa v psychológii nazýva stihomam. Ja vám ho vydefinujem: "Stihomam označuje pocity prenasledovania, podozrievavosť, vzťahovačnosť a vytváranie predstáv, ktoré nezodpovedajú realite. Objavuje sa pri niektorých psychických ochoreniach alebo po požití niektorých psychotropných látok. Výnimočne sa objavuje aj u psychicky zdravého jedinca, napríklad pri veľkej vyčerpanosti alebo v náročnej životnej situácii." Pán kolega, oddýchnite si, prosím vás. Stihomam je naozaj nebezpečný a keď vidíte v každom policajtovi, v každom prokurátorovi, v každom vyšetrovateľovi zločinca, tak to je naozaj stihomam. Viete, všetci sú zločinci, všetci sú gangstri, jeden jediný archanjel Daniel je tu svätý, ktorý zachráni celé Slovensko pred organizovaným zločinom. Viete, kde je problém? Že vy ste mali tú možnosť, vy ste boli minister vnútra, mohli ste vyšetriť Gorilu, nevyšetrili ste. Mohli ste vyriešiť tieto veci, ale práve za vašej éry Bašternák dostal tie vratky. Nie, pán kolega, vy nič nevyšetrujete. Vy ste len obyčajný táraj a trpíte stihomamom. To je váš problém. Vďaka.
19. schôdza NR SR - 4.deň - A. dopoludnia
Dátum: 2017-09-08
Poslanec: Baránik, Alojz (SaS)
Druh vystúpenia: Vystúpenie s faktickou poznámkou

146. Ďakujem pekne. Ja by som, Eugen, mal jednu takú drobnú vysvetlivku a možnože aj nejaký komentár ešte. Tá vysvetlivka je tá, že ARDAL neposkytuje financovanie pre Slovenskú republiku, ARDAL v podstate len organizuje financovanie a teda si musíme uvedomiť, že kto budú tí naši veritelia. Tými našimi veriteľmi budú nejaké, možno nejaké investičné fondy alebo veľké banky a je treba si uvedomiť, že toto potom sú tí, ktorí, ktorým my budeme dĺžiť peniaze. To znamená, že tie peniaze neprichádzajú nejak z nejakej našej vlastnej organizácie, ale sú to peniaze v podstate z cudziny, čo by mohlo niektorých ľudí zaujímať viac ako iných. No a potom je tu aj taká poznámka, že pri tom výpočte toho dlhu, nášho, som presvedčený, že nie, hoci nie som odborník, ale zase som, sa trošku zaoberám inými vecami, som presvedčený, že v ňom nie sú zahrnuté rôzne položky skrytého dlhu, ktorý v konečnom dôsledku bude musieť riešiť Slovenská republika, a to je dlh, ktorý majú, ktorý predstavujú napríklad exekúcie, čo sú, čo sú už, ktoré sa počítajú v miliónoch a je podľa môjho názoru isté, že nakoniec ich bude musieť riešiť štát a nie som si istý, že do akej miery tento skrytý dlh je započítaný v dlhu Slovenskej republiky. Ďakujem.